**Délegyháza Község Önkormányzata Képviselő-testületének**

**17/2016. (XI.22.) önkormányzati rendelete**

**a települési adóról**

Délegyháza Község Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében és 1/A. § (1) bekezdésében kapott felhatalmazás alapján, az Alaptörvény 32. Cikk (1) bekezdés a) és h) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

**1. Általános rendelkezések**

**1.§** Délegyháza Község Önkormányzata (a továbbiakban: Önkormányzat) a helyi adókról szóló 1990. évi C. törvény (továbbiakban: Htv.) 1/A. §-a alapján – az e rendeletben meghatározott feltételekkel – határozatlan időtartamra települési adót vezet be.

**2. Az adókötelezettség**

**2.§** Adóköteles az Önkormányzat illetékességi területén lévő,

a) [[1]](#footnote-1)

b) a halgazdálkodásról és a hal védelméről szóló törvény szerinti víztározó, bányató területe,

c) az ingatlan-nyilvántartásban mocsárként nyilvántartott földterület,

d)[[2]](#footnote-2) az ingatlan-nyilvántartásban horgásztóként, pihenőtóként nyilvántartott ingatlan

(továbbiakban együtt: ingatlan).

**3. Az adó alanya**

**3.§** (1) Az adó alanya a Htv. 1/A.§ (1) bekezdésében meghatározott kivételekkel az, aki a naptári év (a továbbiakban: év) első napján az ingatlan tulajdonosa.

(2) Nem lehet a települési adó alanya állam, önkormányzat, szervezet, továbbá – e minőségére tekintettel – vállalkozó.

(3) Több tulajdonos esetén a tulajdonosok tulajdoni hányadaik arányában adóalanyok.

(4) Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.

(5) Amennyiben a tulajdonos vállalkozóként vállalkozási tevékenységet folytat a tulajdonában álló ingatlanán, úgy e tevékenységére tekintettel nem alanya a települési adónak.

**4. Az adómentesség**

**4.§[[3]](#footnote-3)**

**5. Az adókötelezettség keletkezése, változása és megszűnése**

**5.§** (1) Az adókötelezettség, a 2. § szerinti adókötelezettséget megalapozó adatnak, ténynek, illetve a 3. § (1) bekezdése szerinti tulajdonosnak az ingatlan-nyilvántartásba történő bejegyzését (átvezetését, feljegyzését) követő év első napján keletkezik.

(2) Az adókötelezettséget érintő változást a következő év első napjától kell figyelembe venni.

(3) Az adókötelezettség a 2. § szerinti adókötelezettséget megalapozó adatnak, ténynek, illetve a 3. § (1) bekezdése szerinti tulajdonosnak az ingatlan-nyilvántartásból történő törlése évének utolsó napján szűnik meg.

**6. Az adó alapja**

**6.§** Az adó alapja az ingatlan m2-ben számított területe.

**7. Az adó mértéke**

**7.§[[4]](#footnote-4)** A települési adó évi mértéke

a) a halgazdálkodásról és a hal védelméről szóló törvény szerinti bányató esetében, amennyiben a bányafelügyelet a bányató tekintetében a tájrendezés végrehajtásának és a bányászati tevékenységnek a befejezését véglegessé vált határozattal megállapította, illetőleg a tájrendezés elvégzését igazolta, a vízügyi és vízvédelmi hatóság a vízjogi üzemeltetési engedélyt véglegessé vált határozattal kiadta, és az az ingatlan-nyilvántartásban is bányató megnevezéssel van nyilvántartva, valamint a horgásztó és pihenőtó esetén

aa) a 150. számú Budapest – Kunszentmiklós – Tass - Kelebia vasútvonaltól keletre fekvő ingatlanok esetében 10,- Ft/m2/év,

ab) a 150. számú Budapest – Kunszentmiklós – Tass – Kelebia vasútvonaltól nyugatra fekvő ingatlanok esetében 5,- Ft/m2/év;

b) az ingatlan-nyilvántartásban mocsárként nyilvántartott földterület esetében 5,- Ft/m2/év;

c)[[5]](#footnote-5) a 038, 041 és 043 hrsz-ú kivett csatorna, a 045 és 040 hrsz-ú közút, és a 044/7 hrsz-ú kivett strand és a hozzá kapcsolódó 044/80 és 044/81 hrsz-ú kivett bányató ingatlanok által körbehatárolt területen fekvő ingatlanok esetében 130,- Ft/m2/év;

d) az a), b), és c) pontba nem tartozó ingatlanok esetében 13,- Ft/m2/év.

**8. Eljárási szabályok**

**8.§** (1) A települési adót az adóhatóság kivetéssel állapítja meg az adóalany bevallása alapján.

(2) Az adóalanynak az adókötelezettség keletkezését követő 15 napon belül kell adóbevallást tennie az önkormányzati adóhatóság által e célra rendszeresített nyomtatványon.

(3) Az adóalany minden adókötelezettséget érintő változást 15 napon belül köteles az önkormányzati adóhatóság részére bejelenteni.

(4) Nem kell újabb adóbevallást tenni mindaddig, ameddig a települési adót (adókötelezettséget) érintő változás nem következett be.

(5)[[6]](#footnote-6) Amennyiben az adóalany az adóbevallását nem nyújtja be, úgy az adózás rendjéről szóló 2017. évi CL. törvény (továbbiakban: Art.) 141.§ (7) bekezdése alapján az adóhatóság a települési adót az Art-ban szabályozottak szerint az adózó bevallásának hiányában is kivetheti (a továbbiakban: hatósági adómegállapítás). A hatósági adómegállapítás az adózót a bevallási kötelezettsége alól nem menti fel.

(6)[[7]](#footnote-7)

**9.§** A települési adót az adózónak félévenként, két egyenlő részletben március 15-ig és szeptember 15-ig kell megfizetni az önkormányzat települési adó beszedési számlájára.

**10. §** A települési adó bevallási nyomtatványát e rendelet 1. melléklete tartalmazza.

**9. Értelmező rendelkezések**

**11.§[[8]](#footnote-8)** E rendelet alkalmazásában

*a) önkormányzat illetékességi területe:* az önkormányzat közigazgatási határa által behatárolt — bel- és külterületet magában foglaló — térség, amelyre az önkormányzati hatáskör kiterjed;

b) *tulajdonos:* az ingatlan tulajdonosa az a személy vagy szervezet, aki/amely az ingatlan-nyilvántartásban tulajdonosként szerepel. Amennyiben az ingatlan tulajdonjogának átruházására irányuló szerződést az ingatlanügyi hatósághoz benyújtották – melynek tényét az ingatlanügyi hatóság széljegyezte –, a szerző felet kell tulajdonosnak tekinteni, kivéve, ha a tulajdonjog bejegyzése iránti kérelmet az ingatlanügyi hatóság jogerősen elutasította vagy azt visszavonták vagy a bíróság megállapította a szerződés érvénytelenségét. Egyéb módon történő tulajdonszerzés esetére a Polgári Törvénykönyv vonatkozó szabályai az irányadók;

c) *vállalkozó:* a Polgári Törvénykönyvről szóló törvény szerinti bizalmi vagyonkezelési szerződés alapján kezelt vagyon, valamint a gazdasági tevékenységet saját nevében és kockázatára haszonszerzés céljából, üzletszerűen végző

*ca)* a személyi jövedelemadóról szóló törvényben meghatározott egyéni vállalkozó,

*cb)* a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben az éves minimálbér 50%-át meghaladja,

*cc)* jogi személy, ideértve azt is, ha az felszámolás, kényszertörlés vagy végelszámolás alatt áll,

*cd)* egyéni cég, egyéb szervezet, ideértve azt is, ha azok felszámolás, kényszertörlés vagy végelszámolás alatt állnak.

**10. Záró rendelkezések**

**12.§** Ez a rendelet 2017. január 1. napján lép hatályba.

**13.§** E rendelet alapján az adózónak első alkalommal 2017. február 15. napjáig kell bevallást tennie az adóköteles ingatlanáról.

Délegyháza, 2016. november 21.

dr. Riebl Antal sk. dr. Molnár Zsuzsanna sk.

polgármester jegyző

A rendelet kihirdetve:

Délegyháza, 2016. november 22.

dr. Molnár Zsuzsanna sk.

jegyző

Egységes szerkezetbe foglalta:

Délegyháza, 2023. november 24-én:

dr. Molnár Zsuzsanna

jegyző

1. A 2. § a) pontját hatályon kívül helyezte a 17/2023.(XI.24.) önkormányzati rendelet 3. § a) pontja. [↑](#footnote-ref-1)
2. A 2. § d) pontját a 20/2022.(X.26.) önkormányzati rendelet 1. §-a iktatta be. E rendelet 4.§-a alapján 2023. január 1-jén lép hatályba. [↑](#footnote-ref-2)
3. A 4. §-t hatályon kívül helyezte a 17/2023.(XI.24.) önkormányzati rendelet 3. § b) pontja [↑](#footnote-ref-3)
4. A 7.§ a 20/2022.(X.26.) önkormányzati rendelt 2.§-ával megállapított szöveg. E rendelet 4.§-a alapján 2023. január 1-jén lép hatályba. [↑](#footnote-ref-4)
5. A 7. § c) pontját módosította a 17/2023.(XI.24.) önkormányzati rendelet 3. § c) pontja [↑](#footnote-ref-5)
6. A 8.§ (5) bekezdése a 17/2018.(XI.22.) önkormányzati rendelet 2.§-ával megállapított szöveg. [↑](#footnote-ref-6)
7. A 8.§ (6) bekezdését a 17/2017.(XI.22.) önkormányzati rendelet 2.§-a iktatta be, hatályon kívül helyezte a 17/2023.(XI.24.) önkormányzati rendelet 3. § d) pontja [↑](#footnote-ref-7)
8. A 11. §-t újraszabályozta a 17/2023.(XI.24.) önkormányzati rendelet 1. §-a [↑](#footnote-ref-8)